Nenad Popović
Nenad Popović (Tuzla, 30. septembar 1966) je srpski političar, mašinski inženjer i doktor ekonomskih nauka. Osnivač je Srpske narodne partije. Aktuelni je ministar bez portfelja u Vladi Republike Srbije. Nekadašnji je potpredsednik Narodne skupštine Republike Srbije i predsednik poslaničke grupe prijateljstva sa Ruskom Federacijom. Bivši je potpredsednik DSS. 

29. juna 2017. godine izabran je za ministra bez portfelja u Vladi Republike Srbije zaduženog za inovacije i tehnološki razvoj .

Od 5. novembra 2020. godine obavlja funkciju kopredsednika srpsko-ruskog Međuvladinog komiteta za trgovinu, ekonomsku i naučno-tehničku saradnju.

Biografija 

Dr Nenad Popović je rođen u Tuzli 1966. godine. Otac Nemanja Popović je univerzitetski profesor i akademik Ruske akademije prirodnih nauka, a majka Danica profesorka istorije. Krsna slava Popovića je Lazareva subota.

Srednju školu je završio u Tuzli, a diplomirao 1992. godine na Mašinskom fakultetu u Beogradu. Magistrirao je i doktorirao na Ekonomskom fakultetu u Moskvi. Završio je 10. klasu Visoke škole bezbednosti i odbrane 2021. godine. Govori ruski i engleski jezik.

Predavao je na Ekonomskom fakultetu Moskovskog državnog univerziteta Lomonosov, kao i na Ekonomskom fakultetu Moskovskog državnog rudarskog univerziteta.

Objavio je osam knjiga i više od 120 naučnih radova iz različitih oblasti, uključujući oblasti ekonomije, regionalnog razvoja, menadžmenta, ekonomskih odnosa Srbije i Rusije, kao i ekonomskog razvoja južne srpske pokrajine Kosova i Metohije.

ABS Elektro, kompanija koju je Popović osnovao pre 25 godina, počela je kao kompanija za prodaju i proizvodnju aluminijumske elektrotehničke opreme i sistema automatizacije za fabrike. Danas ova korporacija broji 3.000 zaposlenih u osam kompanija i naučnih instituta u Rusiji. Korporacija je vodeći snadbevač elektrotehničke opreme za energetska, hidroelektrična i hidronuklearna postrojenja u Rusiji i regionu.

Popović je započeo karijeru u državnoj službi 2005. godine kao šef Ekonomskog tima za Kosovo i Metohiju i zamenik predsednika Koordinacionog tela Vlade Republike Srbije za Preševo, Bujanovac i Medveđu.

Bio je član parlamenta od 2008. do 2012. godine kao poslanik Demokratske stranke Srbije, a takođe i potpredsednik Narodne skupštine Republike Srbije u periodu od 2012. do 2014. godine.

Vodio je poslaničku grupu prijateljstva sa Ruskom Federacijom.

Na poziciju na kojoj se sada nalazi u Vladi kandiduje ga to što je uspešan privrednik koji je ostvario međunarodno priznate rezultate u oblasti razvoja i primene inovacija u industriji.

Popović se povukao iz svojih poslovnih poduhvata kako bi se bavio javnim poslom u Srbiji.

On primenjuje svoje jedinstveno prethodno poslovno iskustvo kako bi poboljšao preduzetničko okruženje i time poveo Srbiju ka perspektivnoj i inovativnoj tehnološkoj budućnosti.

Nada se da će pretvoriti Srbiju kako u regionalnog, tako i u globalnog tehnološkog lidera kroz svoje inicijative za smanjenje birokratije, povećanje budžeta za srpske preduzetnike i otvaranje radnih mesta i šansi za investicije.

Veliki je zagovornik srpske tehnologije i inovacija, i neprestano je promoviše inostranim vladama, investitorima i svetskim tehnološkim kompanijama.

Pored obavljanja dužnosti ministra, Popović prati srpsku fudbalsku reprezentaciju, kao i Fudbalski klub Partizan, posećujući utakmice kada god je to moguće.

Strastveni je skijaš i rekreativni planinar koji uživa u skijanju i planinarenju u Srbiji i drugim evropskim zemljama.

Osnovao je 2002. godine Fond ABS Elektro, humanitarnu organizaciju koja podržava različite projekte vezane za podršku deci, kulturi, nauci, obrazovanju i sportu.

Bio je predsednik Fudbalskog kluba Partizan, kao i potpredsednik Košarkaškog kluba Partizan.

Predsednik je Fondacije „Sveti Aleksandar Nevski“ iz Beograda, koja je zaslužna za obnovu memorijalnog kompleksa spomenika Ruski Nekropolj na Novom groblju u Beogradu.

Predsednik je Počasnog saveta Društva srpsko-ruskog prijateljstva.

Član je Počasnog saveta Međunarodnog fonda jedinstva pravoslavnih naroda, kojem predsedava patrijarh Ruske pravoslavne crkve.

Počasni je predsednik Fondacije Besmrtni puk  iz Beograda.

Osnovao je 2014. godine Srpsku narodnu partiju (SNP), koja trenutno ima tri poslanika u Narodnoj skupštini Republike Srbije i teritorijalne organizacije u preko sto gradova i opština u Republici Srbiji. Kao predsednik SNP, vodi snažnu nacionalnu politiku očuvanja teritorijalnog integriteta i teži da izgradi ekonomski razvijenu, pravnu, prosperitetnu i društveno odgovornu Srbiju.

Nagrade i odlikovanja 

Nosilac je više odlikovanja, od kojih su najznačajnija:
   Orden Svetog Save Drugog Stepena, za obnovu i jačanje vere i Crkve u Srbiji, koji dodeljuje Njegova Svetost Patrijarh srpski;
 Orden Prijateljstva, za poseban doprinos u razvoju ekonomskih i društvenih veza Srbije i Rusije, koji dodeljuje predsednik Ruske Federacije;
 Orden Svetog Danila Moskovskog, za duhovni preporod Rusije, koji dodeljuje Patrijarh Moskovski i cele Rusije;
 Orden prepodobnog Sergeja Radonješkog, za poseban doprinos razvoju odnosa i zbližavanju pravoslavnih naroda, koji dodeljuje Patrijarh Moskovski i cele Rusije;
 Orden Prepodobnog Serafima Sarovskog, za poseban doprinos oživljavanju manastira, crkava, hramova kao i za crkveno-društveni aktivizam, koji dodeljuje Patrijarh Moskovski i cele Rusije;
Orden za humanost Državne zajednice Srbije i Crne Gore za izuzetne doprinose u pomoći srpskom narodu na Kosovu i Metohiji.

Izvori

Spoljašnje veze 

Rođeni 1966.
Biografije, Tuzla
Srpski političari
Srbi u Rusiji